Raasiku Vallavalitsuse 9. juuli 2010. a korralduse nr 232 LISA

Aruküla Põhikooli ja Raasiku Põhikooli võimla kasutamise aegade määramise kord

1. Käesolev kord reguleerib Aruküla Põhikooli ja Raasiku Põhikooli võimla kasutamise aegade jaotust tööpäevadel kella 18.00 - 22.00- ni ning nädalavahetusel vastavalt nõudlusele ja muudel aegadel vabade aegade olemasolul, aegade eraldamisel taotluse esitamist, otsustamise aluseid ning lepingu sõlmimist.

2. Võimla kasutamise aegu antakse organiseeritud treeninggruppidele, kes kasutavad kolmandikku, poolt või tervet saali. Üksikkasutajatele antakse treeninggruppidest vabaks jäävaid aegu.

 3. Võimla aegadele kandideerimise võimalusest teatatakse hooaja eelselt „Sõnumitoojas” ja valla koduleheküljel.

4. Taotlused võimla kasutamiseks esitatakse teates märgitud kuupäevaks Raasiku Vallavalitsusele.

5. Taotlusele tuleb lisada võimla kasutamise soovitud päev, treeningu alguskellaaeg, treeningu pikkus, eeldatav treeninggrupi suurus ja võimla kasutamise eest vastutava isiku kontaktandmed (meili- ja postiaadress, telefoni number, isikukood)

6. Taotluste rahuldamist või mitterahuldamist otsustab komisjon, kuhu kuuluvad:

 - Kaks Vallavalitsuse esindajat

- Mõlema põhikooli esindaja

- Vallavolikogu kultuuri-, haridus- ja spordikomisjoni esindaja

- Võimla administraatorid

 7. Võimla kasutamise aegade eraldamise otsus tehakse üldjuhul augusti lõpuks. Otsusest teatatakse esimesel võimalusel. Otsus tehakse terveks hooajaks, mis algab 1. septembril ja lõpeb 31. mail, kui treeninggrupi esindaja pole taotluses märkinud teisiti.

 8. Võimlaaegade eraldamisel kasutatakse alljärgnevat eelistust:

 - 1. eelistus - täiskasvanud liigamängudes või võistlussarjades osalejad

- 2. eelistus - treeninggrupi arvulisus

 - 3. eelistus - muud harrastajad

9. Kui samasse eelistusrühma kuuluva treeninggrupid soovivad võimla kasutamiseks sama aega, lahendatakse aja saamine vastastikusel kokkuleppel või kui kokkuleppele ei jõuta, siis punktis 6 nimetatud komisjoni poolt. Eelneval hooajal lepingu tingimusi või võimla kasutamise eeskirja rikkunud treeninggruppide taotlused võimla kasutamiseks lahendatakse viimases järjekorras.

10. Võimla kasutajatega sõlmib lepingud vallavalitsus.

11. Vajadusel (riigipühad, suuremad võistlused, erakorralised remonttööd jne) võib üürileandja mitte anda võimla kasutajale määratud võimla aegu, teatades sellest võimla kasutajale vähemalt 7 päeva ette.

 12. Võimla kasutaja peab teatama vähemalt 7 päeva võimla administraatorile ette treeningu (treeningute) ärajäämisest. Vastasel korral on üürileandjal õigus nõuda ärajäänud treeningu(te) eest võimla kasutamise tasu vastavalt lepingus ettenähtule täies mahus.